Kommissionens forordning (EF) nr. 1409/2003
af 7. august 2003
om fravigelse af forordning (EØF) nr. 1915/83 om visse gennemførelsesbestemmelser vedrørende bogføring med henblik på konstatering af landbrugsbedrifternes indkomster
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning nr. 79/65/EØF af 15. juni 1965 om oprettelse af et informationsnet for landøkonomisk bogføring til belysning af indkomstforhold og driftsøkonomiske forhold i landbruget i Det Europæiske Økonomiske Fællesskab(1), senest ændret ved forordning (EF) nr. 806/2003(2), særlig artikel 6, stk. 2, og
ud fra følgende betragtninger:
(1) Ifølge artikel 3 i Kommissionens forordning (EØF) nr. 1915/83(3) skal forbindelsesorganet indsende alle bedriftsskemaer til Kommissionen senest 9 måneder efter udgangen af det regnskabsår, som de vedrører.
(2) Kommissionens forordning (EF) nr. 1251/2002(4) fastsatte som en fravigelse af artikel 3, stk. 1 og 2, i forordning (EØF) nr. 1915/83 en frist på 22 måneder til indsendelse af bedriftsskemaerne for regnskabsårene 2000 og 2001.
(3) Denne forlængelse af perioden skete bl.a. med henvisning til ændringer af bedriftsskemablanketterne.
(4) For at give forbindelsesorganerne mere tid til at tilpasse sig det nye bedriftsskema bør der også for regnskabsåret 2002 fastsættes en forlængelse af fristen for indsendelse af bedriftsskemaerne til Kommissionen.
(5) De i denne forordning fastsatte foranstaltninger er i overensstemmelse med udtalelse fra Fællesskabskomitéen for Informationsnettet for Landøkonomisk Bogføring -
UDSTEDT FØLGENDE FORORDNING:
Artikel 1
Uanset artikel 3, stk. 1 og 2, i forordning (EØF) nr. 1915/83 er fristen for indsendelse af bedriftsskemaerne for regnskabsåret 2002 15 måneder.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. august 2003.